येँ- सरकारं ल्वहं, फि व गिट्टी भारत निर्यात यायेगु योजना बजेट तःगु खँयात कयाः विरोध शुरु जूगु दु । सरकारं वंगु जेठ १५ गते सार्वजनिक याःगु बजेटया १९९ नम्बर बुँदाय् भारत लिसेया व्यापार घाटा म्हो यायेगु निंतिं चुरे क्षेत्रं ल्वहं, फि व गिट्टी भारत निर्यात यायेगु खँ न्ह्यथनातःगु दु ।
उकथं हे राष्ट्रिय जनमोर्चाया उपाध्यक्ष दुर्गा पौडेलं नं छगू प्रेस विज्ञप्ति जारी यासें सरकारं प्राकृतिक सम्पदा व खानीजन्य पदार्थयात तस्कर व माफियाया ल्हातय् बियाः वातावरणीय विनाश यायेत्यंगु द्वपं बियादीगु दु ।
सरकारया उगु नीतियात नेपाली कांग्रेसया नेता गगन थापा, महेश आचार्यपिसं नं विरोध यानादीगु दुसा वरिष्ठ पत्रकार किशोर नेपाल व खगेन्द्र संग्रौला नं ट्विट मार्फत विरोध यानादीगु दु ।
थ्वहे झ्वलय् अर्थ मन्त्रालयं म्हिगः छगू प्रेस विज्ञप्ति पिकासें चुरे क्षेत्रया संरक्षण व सम्बद्र्धन यायेत मन्त्रालय प्रतिबद्ध जूगु खँ धाःगु दु ।
